**Doložka prednosti**

**medzinárodnej zmluvy pred zákonmi**

**(čl. 7 ods. 5 ústavy)**

**1. Gestor zmluvy:** Ministerstvo zahraničných vecí a európskych záležitostí Slovenskej republiky

**2. Názov zmluvy:** Návrh na uzavretie Protokolu č. 15, ktorým sa mení Dohovor o ochrane ľudských práv a základných slobôd

**3. Účel a predmet zmluvy a jeho úprava v právnom poriadku Slovenskej republiky:**

Účelom Protokolu č. 15, ktorým sa mení Dohovor o ochrane ľudských práv a základných slobôd (ďalej len „Protokol") je zaviesť päť zmien Dohovoru o ochrane ľudských práv a základných slobôd (ďalej len „Dohovor“), v záujme zefektívniť konanie pred Európskym súdom pre ľudské práva.

Do preambuly Dohovoru je inkorporovaný princíp subsidiarity kontrolného mechanizmu zavedeného Dohovorom a doktrína voľnej úvahy členského štátu pri aplikácii Dohovoru. V rámci substantívnych článkov Dohovoru upravuje vekovú hranicu pre kandidátov na post sudcov Európskeho súdu pre ľudské práva (maximálne 65 rokov), odstraňuje možnosť námietky strany sporu v prípade, že komora postupuje vec na rozhodnutie veľkej komore, skracuje časovú lehotu na predkladanie sťažností Európskemu súdu pre ľudské práva od dátumu vyčerpania vnútroštátnych opravných prostriedkov zo 6 na 4 mesiace. Poslednou zmenou bude zrušenie povinnosti Európskeho súdu pre ľudské práva prijať sťažnosť v prípade, ak nebola náležite prerokovaná národným súdom – sťažnosti bude možné odmietnuť v prípade, ak sťažovateľ nebol rozhodnutím národných orgánov výrazne znevýhodnený.

Protokol mení Dohovor, ktorý je súčasťou slovenského právneho poriadku a v zmysle článku 154c ods. 1 Ústavy Slovenskej republiky má prednosť pred zákonom.

**4. Priama úprava práv alebo povinností fyzických osôb alebo právnických osôb:**

Protokol priamo zakladá práva alebo povinnosti fyzických alebo právnických osôb, a to v čl. 2, 3, 4 a 5.

**5. Úprava predmetu medzinárodnej zmluvy v práve EÚ:**

Právo EÚ neupravuje predmet Protokolu.

**6. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

V súlade s čl. 7 ods. 4 Ústavy Slovenskej republiky je Protokol medzinárodnou zmluvou o ľudských právach a základných slobodách a medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb.

**7. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

V súlade s čl. 7 ods. 5 Ústavy Slovenskej republiky je Protokol medzinárodnou zmluvou o ľudských právach a základných slobodách, medzinárodnou zmluvou, na ktorej vykonanie nie je potrebný zákon a medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb.

**8. Dopady prijatia medzinárodnej zmluvy, ktorá má prednosť pred zákonmi, na slovenský právny poriadok:**

Ratifikácia a vykonávanie Protokolu si nevyžadujú zmeny v slovenskom právnom poriadku.